
STATUS FOR FUSJON: OPPSUMMERING AV HØRINGSUTTALELSER OG TENKEGRUPPER, SAMT PLAN FOR DET VIDERE ARBEIDET
Universitetsdirektøren legger i denne saka fram ei oppsummering av høringsuttalelsene og rapportene fra tenkegruppene, samt en framdriftsplan for det videre arbeidet med en eventuell fusjon.

Høgskoledirektøren legger fram tilsvarende saksdokument for høgskolestyret.

Universitetsdirektøren har vurdert behovet for et felles styremøte og funnet det hensiktsmessig å vente med dette til høringsuttalelsene og rapportene fra tenketankene har vært gjenstand for gjennomgang i styrene ved begge institusjonene. Universitetsdirektøren foreslår at det legges opp til et felles styreseminar i forbindelse med styremøtet i april.

OPPSUMMERING AV HØRINGSUTTALELSENE

Bakgrunn

14.9.2006 fattet Universitetsstyret slikt vedtak:

1. Rektorene, universitetsdirektøren og høgskoledirektøren gis fullmakt til å utforme og ferdigstille programerklæringen.

2. Universitetsdirektøren utarbeider høringsnotat og plan for den videre prosessen på grunnlag av styrets drøftinger.

Felles høringsdokument ble den 13.11.2006 sendt ut til alle fakultet, sentre, tjenestemanns-organisasjoner og studentstyret med høringsfrist 15.2.2007. Tilsvarende prosess  ble gjennomført på høgskolen.

Samtidig ble det etablert tenkegrupper innenfor områdene medisin/helse, lærerutdanning, kunstfag, økonomifag og teknologifag. Disse fikk i oppdrag å komme med forslag som kan bidra til å oppfylle ambisjonen om at den nye institusjonen skal gi tilbud som er kvalitativt gode og i tråd med samfunnets og næringslivets behov i nord.

Det ble etablert et nettsted for individuelle tilbakemeldinger og diskusjoner. Alle høringsuttalelsene er også tilgjengelige på dette nettstedet. (http://uit.no/fusjonsprosessen).
Alle fakultet har avgitt uttalelse. I tillegg foreligger det uttalelser fra flere institutter og sentre. Oppsummeringen som følger tar i hovedsak utgangspunkt i uttalelsene fra fakultetene og avdelingene på Høgskolen, men alle viktige synspunkter er søkt tatt med i oppsummeringen. Flere av høringsuttalelsene inneholder en beskrivelse av dagens organisering og utdanningstilbud. Denne oppsummeringen vil i liten grad referere dette. Nærmere bakgrunnsinformasjon fins i de enkelte høringsuttalelser, som styremedlemmene har fått tilsendt tidligere.

Oppsummeringen er i det videre delt opp som følger:

· Status. Kort beskrivelse av de enkelte høringsuttalelsene

· Gjennomgang av høringsuttalelsene med utgangspunkt i høringsdokumentet

· Gjennomgang av tenketankene

· Premisser

Status. Kort beskrivelse av de enkelte høringsuttalelsene.

UiT

Det samfunnsvitenskapelige fakultet tror at en vellykket fusjon må bygge på realistiske mål og en involverende prosess. De fleste instituttene ved fakultetet er negative til fusjonsplanene, men fakultetet ser muligheter for å utvikle lærerutdanningene videre innenfor en fusjonert institusjon.

Det humanistiske fakultet tror fusjonen kan føre til en bredere, mer differensiert og kanskje mer næringslivsrelevant undervisningsportefølje. Samtidig ser fakultetet utfordringer innenfor forskning og tror det blir viktig at det nye universitetet viser evne og vilje til å styre forskningsinnsatsen slik at den kan utnyttes best mulig, uten at idealet om fri forskning kompromitteres. Videre er fakultetet av den oppfatning at fusjonen gir universitetet en god anledning til å vurdere sin organisasjonsmodell. Fakultetet anbefaler et nytt ”Akademi for kunstfag” og presenterer tanken om et ”Senter for lærerutdanning” som kjøper tjenester ved de forskjellige institutter.

Det juridiske fakultet opplever at en fusjon i liten grad vil få direkte betydning for dem, men understreker at det er viktig for dem å beholde statusen som eget fakultet.

Det medisinske fakultet frykter at en fusjon vil kunne redusere kvaliteten på forskningen. Samtidig ser fakultetet at det kan etableres nye, spennende forskningsgrupper på tvers av faggruppene ved Det medisinske fakultet og Avdeling for helsefag. Det understrekes imidlertid at dette ikke er betinget av en fusjon, men kan oppnås gjennom et samarbeid mellom de to institusjonene.

Norges fiskerihøgskole opplever fusjonen som en stor strategisk utfordring. De enkelte institutt har avgitt svært forskjellige uttalelser. En utvikling av økonomifagene i retning av en ”Business School” er isolert sett ønskelig, men det skaper utfordringer for de øvrige tverrfaglige utdanningene på NFH.

Det matematisk-naturvitenskapelige fakultet forutsetter at miljøene samlokaliseres i Breivika og at de høgskoleansatte fyller de formelle kravene for å undervise på master- og Phd-nivå. Da først ser fakultetet muligheter for synergieffekter på utdanningssiden.
Tromsø museum tilrår at fusjonsprosessen avbrytes og anbefaler en utredning om hensiktsmessige samarbeidsformer. Museumsstyret er delt i dette synet. Ovennevnte tilråding er flertallets syn.

Senter for samiske studier er skeptisk til en fusjon, men er opptatt av at universitetets rolle innenfor urfolksforskningen vil bli stadig viktigere i årene som kommer og at Tromsø allerede er en viktig internasjonal arena for urfolk.

U-vett peker på at fusjonen må forstås og begrunnes i drivkreftene for samfunnsutviklingen og de utfordringer dette skaper for høyere utdanning nasjonalt og internasjonalt. Fusjonsprosessen vil være en måte å skaffe seg et handlingsrom som gir det nye universitetet muligheter til å utvikle seg som framtidas høyere utdanningsinstitusjon.

HiTø

Avdeling for lærerutdanning er positiv til en fusjon og understreker behovet for et nytt og annerledes universitet. Det må gi rom for sterke profesjonsutdanninger med nærhet til praksisfeltet. Avdelingen anbefaler etableringen av et utdanningsvitenskapelig fakultet og frarår en modell hvor lærerutdanningens fagfolk fordeles på universitetets institutter.

Avdeling for ingeniør- og økonomifag mener en fusjon kan styrke forskning, undervisning, regional forankring og studenttilgang. Avdelingen understreker behovet for likeverd og felles vilje til å skape noe nytt som viktige forutsetninger for at fusjonen skal lykkes. Avdelingen uttaler også at den opplever en skepsis til en sammenslåing ved Mat-nat-fakultetet, og de har derfor orientert seg mer i retning av Norges fiskerihøgskole.
Avdeling for kunstfag går inn for en fullintegrert fusjon og mener dette er en riktig strategi for framtidig utvikling av utdanning og forskning/faglig og kunstnerisk utviklingsarbeid ved de to institusjonene. Avdelingen anbefaler et nytt ”Akademi for kunstfag”.

Avdeling for helsefag ser på fusjonen som en mulighet til å revitalisere det tidligere samfunnsnære utgangspunkt som UiT hadde. Samtidig understreker avdelingen betydningen av et konstruktivt engasjement blant ansatte og studenter for at fusjonen skal gi anledning til å tenke nytt om framtiden.

Barnevernets utviklingssenter i Nord-Norge er positiv til en fusjon og mener de kan tilføre det nye universitetet verdifull spisskompetanse.

Organisasjonene

Forskerforbundet ved UiT stiller seg bak de gode ønskene og visjonene i programerklæringen, men mener det gjenstår å se om de lar seg realisere. Forskerforbundet kan ikke se at det er dokumentert at en fusjon vil være til det beste for begge institusjoner og savner grundigere utredninger. Forskerforbundet beklager at prosessen så langt ikke har involvert de ansatte i tilstrekkelig grad.

NTL ved UiT er opptatt av de ansattes rettigheter, både i forhold til forskning og garantier mot oppsigelser. NTL savner grundigere utredninger og reagerer på at de ansatte ikke er involvert mer i prosessen.

Forskerforbundet ved HiTø berømmer styret som har satt i gang arbeidet med å forberede en sammenslåing av HiTø og UiT. Samtidig er de bekymret over manglende medbestemmelse for de ansatte så langt i prosessen. Forskerforbundet etterlyser økonomiske midler til fusjonen og ber om at det etableres nye arenaer og møteplasser.

Akademikerne/Tekna ved HiTø er i utgangspunktet positive til en fusjon og mener det vil være av betydning for Tromsø som utdannings- og kompetansesentrum i Nord-Norge. De understreker behovet for en god omstillingsavtale, bevilgninger til fusjonen og en samlokalisering i Breivika som forutsetninger for et godt resultat.

Studentene
Studentstyret ved UiT understreker først og fremst at studentene representerer den viktigste målgruppen og forventer at de tas med i prosessen. Studentstyret ser muligheter når det gjelder studentrekruttering og et bredere utdanningstilbud, men advarer mot en akademisering av høgskole/praksisfag. En fusjon mellom HiTø og UiT vil være et første steg i en viktig og spennende prosess mot et Universitet i Nord-Norge.

Studenttinget ved HiTø vurderer en fusjon til uten tvil å komme begge institusjonene til gode og at fusjonen vil kunne tjene Tromsø, både som studentby og institusjonene som kraft- og kompetansesenter i Nord-Norge. Det pekes på mange muligheter, men også mange fallgruber. Studenttinget håper at en fusjon kan klare å forene det beste fra begge institusjoner og anser dette som viktig for et vellykket resultat.

Gjennomgang av høringsuttalelsene med utgangspunkt i høringsdokumentet

Mål

Det fremkommer kommentarer til målformuleringene i programerklæringen. Det etterlyses en konkretisering, bl.a. et skille mellom resultatmål og effektmål. Visjonene i programerklæringen bør artikuleres i en språkform som i prinsippet peker ut relativt konkrete måter å arbeide mot målene på og som gjør det enkelt å se om målene blir innfridd

Etableringen av et nytt universitet kan være en god måte å skape et handlingsrom for å møte fremtidens endrede krav til institusjonene. En fusjon bør kunne bidra til at den nye institusjonen hevder seg i den internasjonale konkurransen og samtidig gi utdanninger som samsvarer med samfunnets endrede behov. Det vil være viktig å kunne kombinere det regionale perspektivet med både det nasjonale og globale. Det nye universitetet bør revitalisere det tidligere samfunnsnære utgangspunktet som UiT hadde.

Flere uttalelser peker på behovet for å være tett på landsdelen, herunder nordområdene. Det er imidlertid også flere som peker på at et fokus på nordområdene ikke må innebære en begrensing for den nye institusjonen.

Flere ønsker seg et nytt og annerledes universitet, bygget på det beste fra to likeverdige parter. Både fra høgskolen, universitetet og studentene understrekes forutsetningen om å skape rom og forståelse for profesjonsutdanningene og kjerneverdiene som er rettet inn mot de ulike yrkesfelt. Å forhindre en akademisering av høgskoleutdanningene understrekes av flere.

Ingen uttaler at fusjonen i seg selv vil innebære en styrkning av forskningen. Derimot understreker flere betydningen av at forskningen ikke blir skadelidende. Dette er et tema som åpenbart opptar mange universitetsansatte.

Flere understreker behovet for å satse på det flerkulturelle.

Målsettingen om en full integrasjon oppfattes litt forskjellig. Noen vil ha full integrasjon (eks. Avdeling for kunstfag og Hum-fak), mens andre ikke ønsker det (Avdeling for lærerutdanning og Mat-nat).

Forskning og utvikling

Spørsmål, utfordringer og problemer rundt forskning opptar mange. Fra høgskolehold fremkommer et åpenbart ønske om at fusjonen skal styrke høgskolens del av forskningen, og da særlig den praksisrettede delen. Det understrekes et behov for at fusjonen må synliggjøre kunstfagene gjennom formidling og kunstnerisk virksomhet og at det må finnes ordninger slik at det utøvende og skapende området ikke blir skadelidende.

Fra universitetshold pekes det på at UiT allerede i dag ikke er gode nok innenfor forskning og det målbæres en frykt for at fusjonen vil svekke forskningsinnsatsen ytterligere. Mer konkret innebærer dette at midler til forskning ikke må reduseres og forskningstermin/forskningstid må opprettholdes.

Forskningen foreslås styrket bl.a. på følgende måter:

· Bevare og styrke de eksisterende gode miljøene

· Skape større rom for rene forskningssentra

· Øke antallet prosjektsøknader med ekstern finansiering

· Etablere en målrettett og effektiv strategi for merittering av ansatte

· Et potensial for å etablere nye, spennende forskningsgrupper/miljø (eks. helse/medisin)

· Muligheter for å utvikle nye forskningsmetoder

Utdanningstilbud

Først og fremst peker flere på mulighetene for en bredere og mer differensiert undervisningsportefølje. Breddeuniversitetet kan kombineres med nasjonale ”flaggskip” med høy kvalitet og attraktivitet, for eksempel ”Barents Business School” som lanseres i tenketanken for økonomi.

Teknologifag og kunstfag må løftes fram og synliggjøres.

Det bør også være muligheter for samkjøring/samordning av enkelte tilbud og muligheter for en mer helhetlig tenkning.

Det er noe delte oppfatninger om fusjonen vil virke positivt på studentrekrutteringen, men gjennomgående har de fleste tro på dette. Dette begrunnes ut fra et tydeligere og mer enhetlig utdanningstilbud.

Det advares imidlertid mot farene for en akademisering av høgskolefagene.

Samfunnsansvar

Samfunnsansvaret er i liten grad berørt i høringsuttalelsene, men enkelte uttalelser peker på et behov for å utvikle relevante utdanninger som næringslivet/samfunnet i landsdelen etterspør.

Dette sees også i sammenheng med et behov for desentraliserte tilbud.

Et konkret forslag er å etablere et formidlingssenter som kan få institusjonens forsknings- og utviklingsarbeid ut til ulike aktører.

Fusjonsprosessen

Fusjonsprosessen blir berørt av mange. Et gjennomgående trekk er en kritikk av prosessen så langt, med for liten involvering av de ansatte. Dette innebærer igjen at prosessen framover blir viktig for mange. Behovet for bred involvering og etablering av samarbeids- og samordningspunkter både for faglig og administrativt personell nevnes som viktig.

Institusjonene har ulike kulturer, og det må være en målsetting å ivareta det beste fra begge. En god prosess på tvers av institusjonene er nødvendig.

Likeverd, likebehandling og respekt framholdes av flere, kanskje særlig fra høgskolesiden.

Behovet for samlokalisering tas opp som en forutsetning for en vellykket fusjon, delvis også som en betingelse for en vellykket integrasjon.

For enkelte synes fusjonen å representere betydelige strategiske og organisatoriske utfordringer. Samtidig vil fusjonen være en anledning til å revurdere organisasjonsmodellen.

Et forslag er å la integrasjonsløsninger ledsages av utviklingsprosjekter.

OPPSUMMERING AV TENKEGRUPPENES RAPPORTER

Tenkegruppen for kunst og kulturfag

Tenkegruppen for kunst og kulturfag presenterer to integrasjonsmodeller.

Kunst- og kulturfagene integreres på det humanistiske fakultet

Hovedbegrunnelsen for en integrasjon på det humanistiske fakultet er at de viktige metadisipliner befinner seg der – litteraturvitenskap og kunstvitenskap, sammen med forfatterstudiet. En slik løsning vil legge forholdene godt til rette for et undervisningssamarbeid mellom de utøvende fagene og metafagene. Problemet vil være å integrere musikkonservatoriet. For det første fordi det vanskelig lar seg flytte og for det andre fordi det ikke har noe metafag på fakultetet. Det vurderes også som en ulempe at de utøvende fagene kan bli noe usynlig med en slik organisering.

En variant som pekes ut vil være et Akademi for kunstfag under et sammenslått humanistisk og samfunnsvitenskapelig fakultet. Her kan de utøvende kunstfagene profitere på et samarbeid med filosofi og kanskje filmmiljøet ved visuell antropologi. Ulempen med at de utøvende fagene ikke blir så synlige gjelder imidlertid også her.

Kunst- og kulturfagene etableres som et Akademi for kunstfag under Universitetsstyret

Dette blir et alternativ til en integrasjon. Et akademi må befinne seg på samme organisatoriske nivå som fakultetene, selv om det vil skille seg fra fakultetene både virksomhetsmessig og størrelsesmessig. Denne løsningen vil innebære at den gruppen fag som i størst grad skiller seg fra de tradisjonelle universitetsfagene, skilles ut organisatorisk. Det vil være fordelaktig både fordi en da bedre vil kunne se og imøtekomme disse fagenes særegne behov og fordi disse fagene i enda større grad vil fremstå som en egen og egenartet del av det nye universitetet. Det er ulemper også med denne løsningen, bl.a. vil Akademiet bli relativt heterogent med hensyn til størrelse og utviklingsnivåer, men dette vil kunne rettes på gjennom en forpliktende utviklingsplan for Akademiet. Et akademi vil også senere kunne ta opp i seg utdanninger innen film, scenekunst, litteratur og kunstkritikk.

Tenkegruppen anbefaler enstemmig at det etableres et Akademi for kunstfag direkte under universitetsstyret.

Tenkegruppen for økonomi

Tenkegruppen for økonomi er klart positiv til en fusjon og er motivert for å gå foran hvis sammenslåingsprosessen ikke kan gjennomføres i samme tempo for alle fagmiljø.

Et sammenslått økonomimiljø vil ikke ha problemer med å tilfredsstille NOKUTs krav og vil ha et klart potensial for frigjøring av ressurser. Tenketanken ser det som ønskelig med et helt nytt navn for en sammenslått enhet – for eksempel ”Barents Business School”. Gruppen er åpen for andre navn.

Studentpotensialet er betydelig og næringslivets og landsdelens behov kan tilfredstilles. Satsningsområder kan være energiforskning, opplevelsesforskning (turisme) og fiskeri/naturbruk.

Etableringen av en ”Barents Business School” innebærer imidlertid en betydelig strategisk utfordring for Norges fiskerihøgskole, hvor hensynet til fiskerihøgskolens tverrfaglige utdanninger, særlig samfunnsøkonomi, må tas hensyn til.

Dette vil også være et valg det nye universitetet må ta stilling til. Fiskerihøgskolen har i dag komparative fortrinn ved en organisering som bringer sammen ulike fagmiljø, f.eks biologi og økonomi. Hvordan kan en fremtidig økonomiutdanning organiseres på en måte som bidrar til å styrke Tromsø-miljøets sterke stilling innenfor fiskeri og havbruk?

Tenkegruppen for teknologi

Tenkegruppen for teknologifag ser store utfordringer i en evt. fusjon mellom Det matematisk-naturvitenskapelige fakultet ved UiT (MNF) og ingeniørfagene på Høgskolen. Det er store ulikheter med hensyn til størrelse, budsjett, forskningsinnsats og undervisningsstrategi. Mens MNF har sin styrke innenfor forskning, har ingeniørutdanningene sin styrke i rekruttering av studenter og et nært forhold til praksisfeltet og landsdelens næringsliv.

Tenkegruppen har vurdert flere alternative hovedmodeller for en integrasjon av ingeniørutdanningene på UiT, og er kommet til at den beste løsningen vil være å etablere ingeniørutdanningene som et eget institutt ved MNF. Det må umiddelbart tilføres stillinger med forskerkompetanse som gjør at instituttet oppfyller kravene til masterutdanning. Kompetansehevning til PhD-grader vil ta noe lengre tid.

Tenkegruppen ser mulige synergieffekter ved at emneporteføljen kan samordnes. Tenketanken ser imidlertid utfordringer innenfor kompetanseheving av høgskolens undervisningspersonell, og det understrekes at en samlokalisering i Breivika er en absolutt forutseting for en vellykket sammenslåing.

Tenkegruppen for lærerutdanning

Tenkegruppen har vurdert flere løsninger til organisering av lærerutdanningene ved en fusjon. Det er bl.a. mulig å se for seg en sammenslåing av Det samfunnsvitenskapelige fakultet, Det humanistiske fakultet og Avdeling for lærerutdanning. Tenkegruppen har valgt å konsentrere seg om en løsning som innebærer etableringen av et Utdanningsvitenskapelig fakultet. Tenketanken foreslår 4 alternative modeller av et Utdanningsvitenskapelig fakultet:

· Et fakultet med 5 institutter. (Institutt for førskolelærerutdanning, Institutt for allmennlærerutdanning og faglærerutdanning i praktisk/estetiske fag, Institutt for praktisk-pedagogisk utdanning, Institutt for pedagogikk og Institutt for barnehage- og skoleutvikling, inkl. senter for norAforsk.)
· Et fakultet med 4 institutter og 1 senter. (Institutt for førskolelærerutdanning, Institutt for allmennlærerutdanning og faglærerutdanning i praktisk-estetiske fag, Institutt for praktisk-pedagogisk utdanning (lærerutdanning for ungdomsskole og videregående skole), Institutt for pedagogikk og norAforsk)
· Et fakultet med 3 institutter og 1 senter. (Institutt for allmennlærerutdanning og praktisk-pedagogisk utdanning, Institutt for førskolelærerutdanning og faglærerutdanning i praktisk/estetiske fag, Institutt for pedagogikk og norAforsk.)
· Et fakultet med 2 institutter og 1 senter. (Institutt for lærerutdanning for barnehage og grunnskole og Institutt for pedagogikk og lærerutdanning for ungdomstrinn/videregående skole.)
Modellene skiller seg hovedsakelig fra hverandre i måten de profilerer de enkelte utdanningene og kompetansen på. 

Tenkegruppen kommer ikke med noen konkret anbefaling, men går langt i å antyde at alternativet med 2 institutter og et senter vil være den løsningen som best sikrer akkreditering, er den økonomisk mest gunstige, realistisk i forhold til bygningsmassen og den løsningen som vil være mest akseptabel for de ansatte. Samtidig vil denne modellen i liten grad innebære noe nytt, men konservere dagens situasjon.

Tenkegruppen for medisin og helsefag

Tenkegruppen for medisin og helsefag tar utgangspunkt i at Tromsø ligger i utkanten av verden og bare gjennom en høy faglig profil kan klare den økende globalisering og konkurranse om studenter og ressurser.

Tenkegruppen tror en fusjon kan bidra til bedre kvalitet på undervisning og bredde i undervisningstilbud, men tror det kan bli vanskelig å holde kvalitetsstandarden i forskningen. Grunnen til det siste er det forhold at Høgskolens ansatte gjennomgående har lavere forskningskompetanse, dårligere publiseringsrate pr. førstestilling og lite tilgjengelige ressurser til forskning.

På den annen side peker tenkegruppen på det forhold at en fusjonert institusjon vil kunne legge til rette for etablering av nye, spennende forskningsgrupper. En sammenslått institusjon bør ha muligheter til å hevde seg innen områder som eldreforskning, helsetjenesteforskning og beredskap ved katastrofer. Det samlede miljøet i Tromsø vil også besitte den fremste nasjonale kompetansen i forhold til et urfolksperspektiv.

Et nytt medisinsk fakultet bør ha et helhetsperspektiv på sin helseforståelse. Fremtidens behandlingsteam vil bestå av ulike profesjoner og hvis pasienten skal settes i sentrum må tjenestene utvikle sømløs samhandling mellom tjenestenivåene. Tenkegruppen tror en fusjon vil kunne virke positivt i forhold til å utvikle en slik helhetlig helseforståelse. Trening i samarbeid, tverrfaglig forståelse og kulturforståelse vil være viktig.

Tenkegruppen peker også at status og de økonomiske produksjonsinsentivene i fremtiden må legge større vekt på undervisning og utvikling av læringsmetoder enn det gjøres i dag.

Premisser

På bakgrunn av høringsuttalelsene og delvis tenkegruppenes rapporter er det mulig å utlede noen premisser som fagmiljøene stiller for en vellykket fusjon.

Sett på bakgrunn av at flere av høringsuttalelsene uttrykker skepsis både til selve fusjonen og til prosessen, vil det være viktig for institusjonene i det videre arbeidet å søke å skape engasjement og involvering, både fra ansatte, studenter og samfunnet rundt oss.

Vilkårene for forskningen er et helt sentralt tema i forhold til om den nye institusjonen skal lykkes i ambisjonene. Det er nødvendig å gjøre grep som bidrar til at den nye institusjonen kan hevde seg i den nasjonale og internasjonale forskningsfronten. Men gode løsninger vil kanskje noe av dagens skepsis mot fusjonen forsvinne.

Samlokalisering er av mange pekt på som nødvendig for å kunne ta ut mulige gevinster ved en evt. sammenslåing.

Likeverd og forståelse mellom to ulke institusjoner og kulturer må ikke undervurderes. 

PLAN FOR DET VIDERE ARBEIDET

Universitetsdirektøren presenterer her en foreløpig plan for det videre arbeidet. Arbeidet er tenkt gjennomført i fire faser organisert i forhold til fire milepæler i prosjektet:

1. Beslutning om å sende søknad om fusjon
2. Søknad om fusjon oversendes Kunnskapsdepartementet (KD)
3. Beslutning om fusjon i Kongen i statsråd
4. Åpning av Det nye universitetet
Etter at en eventuell fusjon er gjennomført, vil prosjektet videreføres med en fase 5 med fokus på kulturell, faglig og administrativ integrasjon.

Planen inneholder både en presentasjon av de prosessene og arbeidsoppgavene som må utføres og tidsangivelser av de ulike prosessen. Lista over arbeidsoppgaver er ikke uttømmende, men inkluderer de fleste av styrets bestillinger.

Tidfesting av prosessene og milepælene er tentative. Det hefter stor usikkerhet ved for eksempel når departementet vil kunne ta stilling til en eventuell søknad. Tidfesting av noen milepæler er imidlertid opp til styret, som i denne saka bes ta stilling til tidspunktet for et eventuelt vedtak om å søke departementet.

Nedafor utdypes prosjektplanen med vekt på de to første fasene.

Fase 1: Beslutningsgrunnlag

Fase 1 er den fasen vi er inne i nå. Fasen løper fram til realitetsbehandling av spørsmål om fusjon og omfatter utarbeidelsen av et beslutningsgrunnlag for styrene.

Fasen sammenfaller med fase 2. Det innebærer at de prosessene som er tenkt gjennomført i hver fase, løper parallelt. Dette har sammenheng med at mye av det som inngår i styrets beslutningsgrunnlag, også vil inngå i en eventuell søknad til departementet.

I denne fasen inngår utarbeidelse av programerklæring og påfølgende høring, som hadde frist 15.2. Styret har i denne saka fått seg forelagt ei oppsummering av høringsuttalelsene. Parallelt med høringa har tenkegruppene utarbeida rapporter som også er oppsummert i denne saka. Fristen for tenkegruppene sammenfalt med fristen for høringsuttalelsene. Enhetene ved UiT og avdelingene ved HiTø er derfor i ettertid invitert til å komme med innspill også til tenkegruppenes rapporter.

Det er etablert et sekretariat for fusjonsprosessen. Prosjektleder og utreder (juridisk rådgiver) fra HiTø tiltrådte 1.3.2007. Et tredje medlem av sekretariatet (utreder avgitt av UiT) forventes å tiltre stillinga 10.4.2007.

Statskonsult er engasjert for å yte bistand i prosjektet. Sekretariatet, Universitetsdirektøren og Høgskoledirektøren hadde et første planleggingsmøte med Statskonsult 22.3.2007. Bistanden omfatter primært kvalitetssikring av søknaden til departementet (altså arbeidet som inngår i fase 2) og prosjektorganisering og planlegging og kvalitetssikring av prosessløp.

Beslutningsgrunnlag

Hovedleveransen i denne fasen er et beslutningsgrunnlag for styrene. Prosessen omfatter følgende delprosjekter:

· Kompetansekartlegging
· Klargjøring av premisser for fusjonen
· Fusjonsforhandlinger
· Beregning av kostnader og finansiering
· Bygg
Kompetansekartlegginga omfatter blant anna alderssammensetning, bruk av stillingskategorier og forventa framtidig behov i de ulike fagmiljøa. Kartlegginga vil også måtte berøre mulige strategier for kompetanseheving i den nye institusjonen. Det er lagt opp til at arbeidet med kompetansekartlegginga starter umiddelbart og er sluttført innen utgangen av mai.

Neste element i beslutningsgrunnlaget er ei klargjøring av premisser for en eventuell fusjon. Kompetansekartlegginga kan avdekke utfordringer i fusjonsprosessen. Bruk av stillingskategorier, tid til forskning, sammensetning av fagmiljø og faglige prioriteringer vil ventelig være blant momentene som må klargjøres. Premissene avklares av den enkelte institusjon for seg, og danner i neste omgang basis for forhandlinger om fusjon. Forhandlingene føres høsten 2007 fram mot realitetsbehandling av fusjons-spørsmålet. Denne prosessen skal bidra til at institusjonene går inn i en eventuell fusjonsprosess med ei omforent oppfatning av prinsippene den nye institusjonene skal bygges på.

I beslutningsgrunnlaget inngår også beregninger av kostnader. Beregninga gjøres på både kort sikt og lang sikt. På den måten vil de umiddelbare kostnadene ved selve fusjonsprosessen synliggjøres, samtidig som ei framskriving av institusjonenes samla utgifter og inntekter vil gi et bilde av den økonomiske situasjonen i en fusjonert institusjon.

Samtidig med utarbeidelse av beslutningsgrunnlaget er det behov for ei konkretisering av interne prosesser og prioriteringer ved de to institusjonene. Begge institusjonene har løpende prosjekter som er iverksatt uavhengig av fusjonsprosessen, blant anna konsolidering av studieprogramportefølje, faglige prioriteringer, ressursmessige omdisponeringer etc. Det vurderes som nødvendig å konkretisere disse interne prosessene før ei eventuell beslutning om fusjon treffes. Dersom det ikke skjer, vil det kunne skapes et inntrykk av at upopulære prioriteringer skjer som en konsekvens av fusjonsprosessen. Det vil være ei belastning for prosessen.

I denne fasen inngår også arbeidet med en omstillingsavtale. Det er etablert ei gruppe med representanter fra ledelsen ved de to institusjonene og de to største organisasjonene ved hver institusjon. Gruppa skal arbeide fram et forslag til omstillingsavtale for de ansatte. Arbeidsgruppa tar sikte på å avslutte arbeidet innen utgangen av juni 2007. Avtalen må være på plass før styrene tar stilling til fusjons-spørsmålet.

Det foreslås at styrene tar stilling til om en søknad om fusjon skal sendes medio oktober 2007.

Fase 2: Søknad til Kunnskapsdepartementet

Denne fasen i arbeidet sammenfaller med utarbeidelse av beslutningsgrunnlaget. Forberedelse av søknaden vil kunne skje uten at det forutsettes et positivt vedtak ettersom store deler av det som utgjør beslutningsgrunnlaget, også vil inngå i en eventuell søknad.

Prosjektets leveranse i denne fasen er en søknad til Kunnskapsdepartementet om fusjon. En viktig del av arbeidet i denne fasen er å kartlegge de kriteriene departementet vil vektlegge og hva som kreves av en slik søknad. Det er et mål at det er etablert dialog med Kunnskapsdepartementet i løpet av april 2007.

I beskrivelsen av arbeidet i denne fasen har vi forutsatt at søknaden er bygd opp rundt faglige modeller for den nye institusjonen. Hensikten med modellene er blant anna å:

· Synliggjøre potensial ved fusjon
· Konkretisere gevinster av en fusjon
· Presentere fagområder og studieprogramportefølje
Sentralt i dette arbeidet er ei videreføring av arbeidet i tenkegruppene.

Videreføre tenkegrupper

I sine rapporter viser flere av tenkegruppene potensialet for nye studieprogram og nye fagområder som kan realiseres ved en fusjon mellom HiTø og UiT. Det tas sikte på å videreføre arbeidet i tenkegruppene i den hensikt å konkretisere fagområder og studier i en fusjonert institusjon. Det er et mål for denne prosessen at flere ansatte og studenter trekkes med i arbeidet. Tenkegruppene vil få tilbud om bistand i prosessen.

Etablere nye tenkegrupper

Universitetsdirektøren ønsker i denne prosessen også å utvide antallet tenkegrupper for å belyse andre aspekter ved en fusjonert institusjon. De tenkegruppene som er etablert så langt, har fokus på fagområder og studieprogram. I programerklæringa er også samfunnsoppdraget og kontakten med eksterne aktører i landsdelen understreka. For å utdype det potensialet som ligger i en ny institusjon innafor dette virksomhetsområdet, foreslås det etablert ei ny tenkegruppe med fokus på regional utvikling og samhandling. Det kan i tillegg være aktuelt å vurdere tenkegrupper for randsonevirksomheten og andre virksomhetsområder. Styret inviteres til å ta stilling til dette forslaget og diskutere andre mulige tenkegrupper.

Det tas sikte på å oversende søknaden til departementet i løpet av november 2007.

Fase 3: Forberedelsesfase

Det hefter stor usikkerhet ved når departementet vil kunne behandle søknaden. En variabel er behandlinga av Stjernø-utvalgets innstilling. Utvalget skal levere innstillinga innen utgangen av 2007. Innstillinga skal deretter på høring våren 2008. Stortingsbehandling kan neppe påregnes før våren 2009.

I denne framdriftsplanen har vi valgt å ikke la antakelser om den politiske prosessen rundt Stjernø-utvalget legge føringer for progresjonen i prosjektet. Planen forutsetter at departementet tar stilling til søknaden uten å avvente den politiske behandlinga av Stjernø-utvalgets innstilling. Vi antar et vedtak om fusjon i Kongen i statsråd i april 2008.

I denne fasen, fra søknaden er sendt til svaret foreligger, legger Universitetsdirektøren til grunn at aktiviteten i prosjektet opprettholdes for fullt. Dersom vi skulle velge å avvente søknadsbehandlinga, vil det forsinke progresjonen i implementeringa og dermed bidra til at hele prosjektet strekkes ut i tid. Erfaringer fra tidligere fusjoner tilsier at prosessen bør gjennomføres så hurtig som mulig og at en stram tidsplan bør følges. Vi legger derfor opp til at vi i denne fasen forutsetter et positivt utfall av søknadsbehandlinga og forbereder implementering av fusjonen.

De leveransene som inngår i denne fasen, er blant anna:

· Organisasjonsmodell
· Finansieringsmodell
· Styrings- og ledelsesmodell
· Studieportefølje
· Studentdemokrati
· Overgangsordninger
Samtidig videreføres løpende prosesser som er satt i gang tidligere i prosjektet, herunder:

· Arbeidet med kulturell integrasjon
· Mobilisering og styrking av eksterne allianser
· Utviklingsdimensjonen i prosjektet
Fase 4: Implementering

Den siste fasen i prosjektet er implementeringsfasen som omfatter selve sammenslåinga av de to institusjonene. Sentrale leveranser i denne fasen er:

· Opptak til studier
· Samordning av tekniske og økonomiske systemer
· Valg og tilsettinger
· Kvalitetssikringssystem
· Lokalisering og bygg
· Ny profil
Framdriftsplanen er utarbeida med utgangspunkt i at det nye universitetet er operativt fra og med januar 2009.

Fase 5: Integrasjon

Videre integrasjon, administrativt, faglig og kulturelt, videreføres med full kraft etter at den nye institusjonene er etablert.

Med utgangspunkt i denne framdriftsplanen legger Universitetsdirektøren opp til at styret får orientering om status i prosjektet etter følgende plan:

	April:
	· Revidert framdriftsplan

· Kommunikasjonsplan

· Status for arbeidet med omstillingsavtalen

· Arbeidet i tenkegruppene

· Felles styreseminar med Høgskolestyret

	Juni:
	· Forslag til omstillingsavtale

· Kompetansekartlegginga

· Oppnevning av forhandlingsutvalg

	September:
	· Premisser for fusjonen

· Disposisjon for søknaden

	Oktober:
	· Vedtak om oversendelse av søknad

· Prosjektstyringsmodell

	November:
	· Søknaden til departementet


Innstilling til vedtak:

1. Styret takker høringsinstansene og tenkegruppene for alle innspillene.

2. Styret tar oppsummeringa av høringsuttalelsene og rapportene fra tenkegruppene til orientering.

3. Framdriftsplanen for prosjektet vedtas med de endringer som kom fram i møtet.
Tromsø, 22.03.2007

